বৈষ্ণোদেবীর পথে ধস নেমে মৃত ৩০! শোকপ্রকাশ প্রধানমন্ত্রীর

ওয়েব ডেস্ক : অবিরাম চলা ভারী বৃষ্টির কারণে ভয়াবহ পরিস্থিতি জম্মু-কাশ্মীরে (Jammu and Kashmir)। তার মধ্যেই ঘটে গেল ভয়াবহ ঘটনা। বৈষ্ণোদেবী (Vaishno Devi) যাত্রাপথে ধস নেমে মৃত্যু হয়েছে ৩০ জনের। ঘটনায় আরও অনেকে ধসে চাপা পড়ে রয়েছেন বলে খবর। ফলে মৃতের সংখ্যা বাড়ার আশঙ্কা করা হচ্ছে। এই ঘটনায় শোক প্রকাশ করলেন প্রধানমন্ত্রী নরেন্দ্র মোদি (Narendra Modi)।

তিনি সোশাল মিডিয়ায় লিখেছেন, “শ্রী মাতা বৈষ্ণোদেবী মন্দিরে যাওয়ার পথে ভূমিধসের কারণে প্রাণহানির ঘটনাটি দুঃখজনক। শোকাহত পরিবারের প্রতি সমবেদনা জানাই। আহতরা দ্রুত আরোগ্য লাভ করুক। ঘটনায় প্রশাসন ক্ষতিগ্রস্ত সকলকে সহায়তা করছে। সকলের নিরাপত্তা এবং মঙ্গলের জন্য আমি প্রার্থনা করছি।” অন্যদিকে ঘটনার পরেই শোকজ্ঞাপন করেছেন স্বরাষ্ট্রমন্ত্রী অমিত শাহ (Amit Shah)। তিন জম্মু ও কাশ্মীরের মুখ্যমন্ত্রী ওমর আবদুল্লার সঙ্গে এ নিয়ে ফোনে কথাও বলেছেন।

আরও খবর : ভয়াবহ পরিস্থিতি, বন্যায় জলের তলায় পাকিস্তানের কর্তারপুর গুরুদ্বার

প্রসঙ্গত, প্রবল বৃষ্টির কারণে মঙ্গলবার অর্ধকুয়ারিতে ইন্দ্রপ্রস্থ ভোজনালয়ের কাছে বড় ধস নামে। পাহাড় থেকে পাথর, বোল্ডার নেমে আসায় হুড়োহুড়ি পড়ে গিয়েছিল পর্যটকদের মধ্যে। সে কারণে ধসের নীচে চাপা পড়ে প্রাণ হারিয়েছেন ৩০ জন। তবে এখনও ধসের নীচে অনেকের চাপা পড়ে থাকার আশঙ্কা করা হচ্ছে। এর ফলে মৃতের সংখ্যা আরও বাড়তে পারে বলে মনে করছে প্রশাসন।

এর পাশাপাশি ভারী বৃষ্টির কারণে কাঠুয়া, ডোডা, জম্মু, সাম্বা, রামবান এবং কিস্তওয়ারের মতো জেলাগুলিতে মঙ্গলবার ভারী বৃষ্টির পূর্বাভাস দেওয়া হয়েছিল। এর পরেই ডোডায় শুরু হয় প্রবল বৃষ্টি। সেই কারণে হড়পা বানের সৃষ্টি হয় সেখানে। তার জেরে চার জন প্রাণ হারিয়েছেন বলে খবর। নিখোঁজ রয়েছেন বহু মানুষ। পরিস্থিতি এতটা ভয়ানক যে সেখানকার একাধিক বাসিন্দাকে সরিয়ে নিয়ে যাওয়া হয়েছে। পাশাপাশি এই ঘটনায় অনেকে আটকে পড়েছেন। তাদেরকে উদ্ধার করে নীচে নামিয়ে আনা হচ্ছে বলে খবর।